**ØRSTED EKSTRAORDINÆR GENERALFORSAMLING, d. 5. september 2025**

Mit navn er Mikael Bak, jeg er direktør i Dansk Aktionærforening, og jeg er her i dag, som de private investorers talerør.

Vi står i dag til en ekstraordinær generalforsamling med ét centralt punkt: at give bestyrelsen bemyndigelse til at hente op mod 60 mia. kr. i ny kapital.

Lad mig understrege, at vi som private investorer er klar over, at dette kun er en ramme – vi har endnu ikke set et prospekt, og dermed kender vi hverken de konkrete vilkår, tegningskurs eller en tidsplan.

Det gør det vanskeligt for os at vurdere, hvordan vi kan regne investeringen hjem, og derfor vil de spørgsmål jeg har med, naturligt også være mere overordnede.

Som interesseorganisation for de danske investorer, ser vi, at det ikke blot for Ørsted og Danmark er en meget væsentlig beslutning, der skal træffes. Det er det bestemt også for titusindvis af private danske aktionærer, der har investeret og bakket op om Ørsted gennem årene. De fortjener, at vi sammen gør os umage med at få denne beslutning og fremtiden belyst bedst muligt.

Normalt vil jeg på generalforsamlingerne koncentrere mig om 3 spørgsmål, men dagen i dag er ekstraordinær, og 60 mia. er ekstraordinært mange penge. Derfor har tilladt mig i dag, at udvide mine spørgsmål så der er lidt flere. I store længder, er der vel et spørgsmål for hver af 10 mia. kroner, der skal hentes, dvs 6 i alt. Jeg håber, at I kan finde tid til at besvare dem. I har jo dog fået dem sendt i går eftermiddags😉

Mine spørgsmål til ledelsen lyder således (- nogle vil være til bestyrelsesformanden og andre til den administrerende direktør):

**Spørgsmål 1 – Prospekt, gennemsigtighed og regnestykket frem mod 2030**  
Det er som nævnt kun selv bemyndigelsen vi tager stilling til i dag. Kan I løfte sløret for, hvornår prospektet bliver offentliggjort, og hvilke nøgletal vi som investorer skal holde øje med for at kunne regne det hjem frem mod 2030?

Det er ingen hemmelighed, at vi som forening er bekymrede for, om det overhovedet giver mening for de private at være med i den fremadrettede proces, indtil vi kender de nødvendige detaljer. Derfor er en tidsplan særdeles vigtig. Hvordan vil I sikre fuld gennemsigtighed, så både vi og staten har de samme informationer, og give investorerne tid til at træffe informerede valg? Har I planer om at afholde eventuelle aktionærmøder i forbindelse med processen?

**Spørgsmål 2 – 60 mia. kr. i kapitalbehov**  
Jeg har på tidligere generalforsamlinger, senest i foråret i år spurgt, om I forventede at skulle hente yderligere kapital, da det allerede dengang så svært ud med at få afsat Sunrise Wind projektet. Dengang var svaret, (som vi forstod det) et nej, eller i hvert fald at man ikke havde nogle konkrete planer herom.

Muligvis skyldtes det også, at du, Rasmus Errboe, lige var tiltrådt, så du skulle naturligvis have tid til at få overblik som førstemand.

Vi har respekt for, at der er oprydningsfaser og behov for overblik (de berømte første 100 dage), når en ny CEO tiltræder. Og det er heller ikke første gang vi ser, at kan opstå behov for ny kapital.

Meeen 60 mia. kroner er vel – sagt på jysk – i den høje ende.

Rasmus, kan du uddybe følgende: Er det korrekt forstået, at af de 60 mia. kr. som der i dag bemyndiges, skyldes de 40 mia. alene forholdene i USA. Og er det forhold der opstået før eller efter Trump? Og hvad med de resterende 20 mia. – hvornår og hvordan er behovet for denne ekstra kapital opstået? Er det noget der kan tilskrives begivenheder før eller efter din tid som CEO?

**Spørgsmål 3 – Equinor og ejerskabsstrukturen**

Dette spørgsmål går til bestyrelsen (og til majoritetsejerne, som jo nok ikke er her i dag – og jeg har derfor plan om at sende en kopi af mit også til finansministeriet efterfølgende).

Equinor, som også er børsnoteret, men er ca. 70 % statsejet i Norge, har meldt deres interesse for at tegne med i den kommende kapitalrunde. Samtidig ejer den danske stat 50,1 % af Ørsted. Ser vi på Equinors kursudvikling, er det et stærkt selskab, vi dermed kan få ind i ejerkredsen. Og umiddelbart kunne man fristes til at sige, at det da er positivt med Equinor som medejer – Men det er så endnu et statskontrolleret selskab der blander blod med et andet statskontrolleret selskab. og hvor efterlader det egentligt os private investorer?

Skal vi frygte, at Norge overtager vores vindmølleeventyr på samme måde, som oliefelterne blev solgt billigt i sin tid? Og hvordan vil I for bestyrelsens side sikre, at de private investorer ikke bliver klemt?

Det store spørgsmål er jo, om det reelt stadig en god idé, at vi ejer Ørsted sammen – staten og private? Hvad mener bestyrelsen om dette?

Vores bekymring er, at forskellene i ejer-interesser er så store (eller kan blive det) mellem staten og de private (og et muligt statsejet norsk selskab), at man i virkeligheden allerede nu burde tænke over, at give de private investorer en mulighed for at komme ud med en fornuftig præmie? Jeg er klar over, at vi selvsagt også her er oppe på ejerniveau, dvs. hos staten. Men hvad tænker bestyrelsen om det? Og kan I fra bestyrelsens side udelukke, at vi private bliver presset ud, hvis Equinor ser en billig mulighed for at overtage selskabet eller fusionere sig ind?

Det her ser vi som et meget centralt punkt. At vi får sikkerhed for at vi har ensartede interesser.

**Og de sidste tre spm:**

**Spørgsmål 4 – Bestyrelsens fremtid**  
Bestyrelsen har stået i spidsen for Ørsted i en periode med meget store udfordringer, og der har uden tvivl været arbejdet hårdt. Som private investorer har vi oplevet et kursfald på 85 % og nu står over for en rekordstor kapitaludvidelse. Kan bestyrelsen sige noget om, hvorvidt man selv ser behov for ændringer eller fornyelse i bestyrelsens sammensætning frem mod den næste ordinære generalforsamling til foråret? Eller forventes det fortsat, at det er den nuværende bestyrelse, der skal lede selskabet videre gennem den næste fase?

**Spørgsmål 5 – Risiko for flere kapitaludvidelser**  
Flere iagttagere har peget på, at Ørsted som projektudvikler altid vil være meget kapitalkrævende, og at der derfor er en reel risiko for, at de 60 mia. kr., vi diskuterer i dag, ikke bliver den sidste kapitaludvidelse. Jeg vil gerne høre ledelsens vurdering, Rasmus Ersboe, af, hvordan du vil sikre, at denne emission er tilstrækkelig – og at vi som investorer ikke står i samme situation om tre til fem år?

**Spørgsmål 6 – Prospektet**

Mit afsluttende spørgsmål går til prospektet, som vi og investorerne skal se, inden der jo for alvor kan træffes beslutninger om at deltage eller ej. Baseret på eksperternes vurdering, så er der behov for, at prospektet bør indeholde alle projekters nuværende status, kapitalbehovet for igangværende projekter samt forventet cashflow for driften, når de er oppe at køre. Dvs meget detaljeret. Med de informationer kan investorerne bedre selv beregne, hvad cashflowet bliver, og dermed hvad selskabet er værd. Forventer I at give disse informationer i prospektet?

-o0o-

Jeg vil slutte med at takke for ordet, og for muligheden for at mødes – jeg ser frem til at høre ledelsens uddybende svar på mine spørgsmål, ikke mindst på vegne af de mange tusinde private investorer, der følger selskabet tæt.

Og så vil jeg ellers på vegne af de private investorer ønske jer og selskabet (og vores aktier) alt bedst I processen der kommer.